Els Centres de Convivència per a Persones Majors obrin les inscripcions del curs 2024/25
02 setembre 2024

## Els Centres de Convivència per a Persones Majors obrin les inscripcions del curs 2024/2502 setembre 2024Última actualització: 02 setembre 2024

![](../gestion/img/fb4468a4a76afcd3169634a874f6a07c1aa25406a0dcf1188be9a55294116319.jpg)  
  

Els **Centres de Convivència per a Gent Gran obriran inscripcions** aquest divendres **6 de setembre**. Així ho ha anunciat hui la **regidora delegada de Gent Gran, Maribel Codina**, que ha comparegut en una roda de premsa acompanyada de les **coordinadores dels centres de Roís de Corella, Corea i el Grau, Ana Ferrer, Mónica Llàcer i Chelo Vicens**.  
  
Com l'any passat, la iniciativa es durà a terme, tant en aquests centres com al de Marxuquera. _"Aquesta vegada la novetat serà el ball rítmic que s'ha inclòs a Corea i que ja va tindre molt d'èxit a l'estiu"_, ha comentat Llàcer.

Respecte a la resta de les activitats, en total, s'oferiran **49 cursos** diferents, dels quals 3 es duran a terme a Marxuquera, 8 al Grau, 18 a Roís de Corella i 20 més a Corea. **Les classes començaran el 14 d'octubre** i, depenent de l'activitat, tindran diferents horaris.  
  
Entre les diferents propostes, hi ha algunes artístiques, com les de dibuix i pintura, teatre o orfeó; d'altres més físiques, com les passejades saludables, el ioga, el pilates, el _txi-kung_ o els diferents tipus de ball; i altres com la memorització o les tècniques de relaxació.  
  
Respecte a les inscripcions, l'edil ha explicat que la matrícula podrà realitzar-se en línia a través de la [pàgina web de l'Ajuntament](https://www.gandia.es/), o de forma presencial als diferents centres de convivència. **El termini per apuntar-se s'acabarà el 20 de setembre**.  
  
_"Els que preferisquen fer el tràmit als centres de Corea i Roís de Corella podran telefonar per agafar cita prèvia a partir de demà, mentre que els que s'hagen d'inscriure a Marxuquera o al Grau, podran acudir sense cita a partir de dilluns que ve"_, ha assenyalat Ferrer.  
  
Tal com ha aclarit després, cada persona es podrà apuntar fins a tres activitats diferents segons el seu ordre de preferència. A més, emplenant un únic formulari se'ls donarà l'opció d'inscriure's a qualsevol dels centres, independentment que haja realitzat la matrícula en un altre.  
  
_"La gent ens sol preguntar com poden saber que s'han matriculat correctament. Els que ho hagen fet bé rebran un correu electrònic de confirmació"_, ha afegit.  
  
Sobre els requisits, per apuntar-se cal comptar amb la targeta daurada i la targeta CEAM, així com tindre, com a mínim, 60 anys, i estar jubilat.  
  
Finalment, l'edil ha donat les gràcies a les coordinadores de tots els centres per tirar endavant aquesta iniciativa i ha destacat que _"tots els cursos estan molt demandats i es tracta d'una programació molt completa i variada que ajuda els nostres majors a gaudir de la companyia d'altres persones"_.

[Twittear](https://twitter.com/share)